Temeljem članka 17. stavka 1. alineje 1. Zakona o sustavu civilne zaštite („Narodne novine“ broj 82/15, 118/18, 31/20 i 20/21), članka 49. stavka 1. Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti o postupku njihovog donošenja („Narodne novine“ broj 66/21) i članka 39. Statuta Grada Pula - Pola ("Službene novine" Grada Pule broj 7/09, 16/09, 12/11, 01/13, 2/18-pročišćeni tekst, 2/20, 4/21 i 5/21-pročišćeni tekst), Gradsko vijeće Grada Pule na sjednici održanoj dana \_\_\_\_\_\_\_ 2021. godine donosi

**SMJERNICE**

**ZA ORGANIZACIJU I RAZVOJ SUSTAVA CIVILNE ZAŠTITE GRADA PULA-POLA ZA PERIOD OD 01.01.2022. – 31.12.2025.**

**I**

**UVOD**

Zakonom o sustavu civilne zaštite (“Narodne novine“ broj 82/15, 118/18, 31/20 i 20/21) određeno je da sustav civilne zaštite obuhvaća mjere i aktivnosti (preventivne, planske, organizacijske, operativne, nadzorne i financijske) kojima se uređuju prava i obveze sudionika, ustroj i djelovanje svih dijelova sustava civilne zaštite i način povezivanja institucionalnih i funkcionalnih resursa sudionika koji se međusobno nadopunjuju u jedinstvenu cjelinu radi smanjenja rizika od katastrofa, te zaštite i spašavanja građana, materijalnih i kulturnih dobara i okoliša na teritoriju Republike Hrvatske od posljedica prirodnih, tehničko-tehnoloških i velikih nesreća i katastrofa, te otklanjanje posljedica terorizma i ratnih razaranja.

Sustav civilne zaštite ustrojava se na lokalnoj, područnoj (regionalnoj) i državnoj razini, a povezuje resurse i sposobnosti sudionika, operativnih snaga i građana u jedinstvenu cjelinu radi smanjenja rizika od katastrofa, pružanja brzog i optimalnog odgovora na prijetnje i opasnosti nastanka te ublažavanja posljedica velike nesreće i katastrofe.

Jedinice lokalne samouprave dužne su organizirati poslove iz svog samoupravnog djelokruga koji se se odnose na planiranje, razvoj, učinkovito funkcioniranje i financiranje sustava civilne zaštite, te jačati i nadopunjavati spremnost postojećih operativnih snaga sustava civilne zaštite na njihovom području sukladno procjeni rizika od velikih nesreća i planu djelovanja civilne zaštite.

Smjernicama za organizaciju i razvoj sustava civilne zaštite Grada Pula-Pola za period od 01.01.2022. – 31.12.2025. (u daljnjem tekstu: Smjernice) utvrđuju se prioriteti lokalne vlasti na području civilne zaštite kao i ciljevi a to su:

1. utvrditi slabosti postojećeg stanja i kapaciteta sustava civilne zaštite,
2. izgraditi odnosno poboljšati postojeći sustav civilne zaštite, koji će osigurati visoku razinu spremnosti za njegovu provedbu,
3. jačati kompetenciju operativnih snaga civilne zaštite,
4. poboljšati postupke i uvježbavati planiranje i koordinaciju uporabe kapaciteta u velikoj nesreći ili katastrofi.

**II**

**DOKUMENTI I AKTI**

Dokumenti i akti vezani uz sustav civilne zaštite donijeti su od strane Gradskog vijeća grada Pula-Pola, odnosno Gradonačelnika Grada Pula-Pola kako slijedi:

1. Odluka o ustrojavanju postrojbi civilne zaštite, od dana 01. lipnja 2011. godine,
2. Odluka o određivanju pravnih osoba od interesa za sustav civilne zaštite na području grada Pula-Pola, od dana 31. srpnja 2015. godine,
3. Smjernice za organizaciju i razvoj sustava civilne zaštite grada Pula-Pola za period od 1.1.2018. – 31.12.2021. godine, od dana 11. prosinca 2017. godine,
4. Procjena ugroženosti od požara i tehnoloških eksplozija za Grad Pula-Pola, od dana 30. srpnja 2020. godine,
5. Plan zaštite od požara za Grad Pula-Pola, od dana 30. srpnja 2020. godine,
6. Rješenje o imenovanju povjerenika civilne zaštite Grada Pula-Pola i njihovih zamjenika, od dana 06. listopada 2020. godine,
7. Revizija Procjene rizika od velikih nesreća za Grad Pula-Pola, od dana 10. prosinca 2020. godine,
8. Plan razvoja sustava civilne zaštite grada Pula-Pola za 2021. godinu s financijskim učincima za razdoblje 2021. – 2023. godine, od dana 10. prosinca 2020. godine,
9. Analiza stanja sustava civilne zaštite na području grada Pula-Pola za 2020. godinu, od dana 10. prosinca 2020. godine,
10. Revizija I. Plana djelovanja civilne zaštite Grada Pula-Pola, od dana 31. prosinca 2020. godine,
11. Plan motrenja, ophodnje, dojave i dežurstva za 2021. godinu, od dana 18. lipnja 2021. godine
12. Odluka o osnivanju načelnika, zamjenika načelnika i članova Stožera civilne zaštite Grada Pula-Pola, od dana 01.srpnja 2021. godine,
13. Plan pozivanja i aktiviranja Stožera civilne zaštite Grada Pula-Pola, od dana 27.srpnja 2021. godine,
14. Poslovnik o radu Stožera civilne zaštite Pula-Pola, od dana 02.rujna 2021. godine,
15. Plan vježbi civilne zaštite za 2022. godinu, od dana 14. rujna 2021. godine.

**III**

**OPERATIVNE SNAGE SUSTAVA CIVILNE ZAŠTITE**

**Operativne snage sustava civilne zaštite Grada Pula-Pola**

Mjere i aktivnosti u sustavu civilne zaštite na području Grada Pula-Pola provode operativne snage sustava civilne zaštite Grada Pula-Pola koje su navedene kako slijedi:

1. Stožer civilne zaštite Grada Pula-Pola
2. Operativne snage vatrogastva
   * Javna vatrogasna postrojba Pula
   * Dobrovoljno vatrogasno društvo Pula (DVD Pula)
3. Operativne snage Hrvatskog Crvenog križa
   * Gradsko Društvo Crvenog križa Pula
4. Operativne snage Hrvatske gorske službe spašavanja
   * Hrvatska gorska služba spašavanja (HGSS) – stanica Istra
5. Udruge
   * Lovačko društvo Union Pula
6. Postrojbe civilne zaštite Grada Pula-Pola
7. Povjerenici civilne zaštite Grada Pula-Pola
8. Pravne osobe u sustavu civilne zaštite Grada Pula-Pola
   * Herculanea d.o.o.
   * Pragrande d.o.o.
   * Vodovod Pula d.o.o.
   * Pula Parking d.o.o.
   * Plinara d.o.o.
   * Pulapromet d.o.o.
   * Veterinarksa stanica Pula
   * Skladište građevinskog materijala „Frane“ d.o.o.
   * Skladište građevinskog materijala Munidakomerc d.o.o.
   * Cesta d.o.o.
   * Kaznionica Valtura

**Operativne snage koje djeluju na području Grada Pula-Pola**

Operativne snage koje djeluju na području Grada Pula-Pola, a nisu u njegovoj nadležnosti, aktiviraju se i mobiliziraju prema vlastitim operativnim planovima kojima se uređuje njihova nadležnost, te na zahtjev Stožera civilne zaštite Grada Pula-Pola.

Operativne snage koje djeluju na području Grada Pula-Pola su:

* Nastavni Zavod za hitnu medicinu Istarske Županije
* Istarski domovi zdravlja - Ispostava Pula
* Nastavni zavod za javno zdravstvo Istarske županije
* Županijska uprava za ceste Istarske županije
* Ministarstvo unutarnjih poslova, Policijska uprava Istarska, Policijska postaja Pula-Pola
* Centar za socijalnu skrb Pula
* Hrvatske ceste d.o.o. – Poslovna jedinica Rijeka – Tehnička ispostava Pula
* HEP ODS d.d. – Elektroistra Pula
* Hrvatske šume – Uprava šuma Buzet, Šumarija Pula

U razdoblju za koje se donose ove Smjernice potrebno je provesti sljedeće mjere i aktivnosti:

* objediniti i uskladiti Standardne operativne postupke za postupanje u velikim nesrećama operativnih snaga, te razraditi zajednički plan postupanja u velikim nesrećama.

**IV**

**STOŽER CIVILNE ZAŠTITE GRADA PULA-POLA**

Gradonačelnik Grada Pula-Pola odlukom je osnovao Stožer civilne zaštite grada Pula-Pola (u daljnjem tekstu: Stožer) kao stručno, operativno i koordinativno tijelo za provođenje mjera i aktivnosti civilne zaštite u velikim nesrećama i katastrofama.

Stožer obavlja zadaće koje se odnose na prikupljanje i obradu informacija ranog upozoravanja o mogućnosti nastanka velike nesreće i katastrofe, razvija plan djelovanja sustava civilne zaštite na svom području, upravlja reagiranjem sustava civilne zaštite, obavlja poslove informiranja javnosti i predlaže donošenje odluke o prestanku provođenja mjera i aktivnosti u sustavu civilne zaštite.

Način rada Stožera uređeno je Poslovnikom o radu Stožera, a pozivanje i aktiviranje Stožera uređeno je Planom pozivanja i aktiviranja Stožera.

U razdoblju za koje se donose ove Smjernice potrebno je provesti sljedeće mjere i aktivnosti:

* osposobiti članove Stožera u propisanom roku,
* kontinuirano provoditi aktivnosti na jačanju sustava civilne zaštite članova Stožera kroz razne edukacije, seminare, pokazne vježbe i sl.,
* održavati sjednice Stožera najmanje dva puta godišnje, a po potrebi i više, kako bi se pravodobno izvršile pripreme za moguće ugroze, odnosno izvršile sve predviđene zadaće zakonom i naputcima Ravnateljstva civilne zaštite i Službe civilne zaštite Pazin,
* osigurati potrebne tehničke, programske i prostorne uvjete za rad Stožera,
* pratiti uvježbavanje i opremanje operativnih snaga civilne zaštite.

**V**

**OPERATIVNE SNAGE VATROGASTVA**

**Javna vatrogasna postrojba Pula**

Operativne snage vatrogastva temeljna su operativna snaga sustava civilne zaštite koje djeluju u sustavu civilne zaštite Grada Pula-Pola u skladu s odredbama posebnih propisa kojima se uređuje područje vatrogastva, Zakona o zaštiti od požara (“Narodne novine“, broj 92/10) i Zakona o vatrogastvu (“Narodne novine“, broj 195/19) sa pripadajućim pravilnicima.

Procjenom ugroženosti od požara i tehnoloških eksplozija za Grad Pula-Pola te Planom zaštite od požara za Grad Pula-Pola razrađeni su resursi, postupanja i obaveze u sustavu zaštite od požara za područje Grada Pula-Pola, prikazan je stvarni broj, veličina, smještaj i ustroj vatrogasnih postrojbi, odnosno dobrovoljnih vatrogasnih društava, te njihova područja djelovanja i odgovornosti.

Pravilnikom o minimumu tehničke opreme i sredstava vatrogasnih postrojbi („Narodne novine“ broj 43/95) propisan je minimum tehničke opreme i sredstava potreban da bi vatrogasne postrojbe mogle obavljati vatrogasnu djelatnost.

U razdoblju za koje se donose ove Smjernice potrebno je provesti sljedeće mjere i aktivnosti:

* po donošenju Godišnjeg provedbenog plana unaprjeđenja zaštite od požara Istarske županije, donijeti Godišnji provedbeni plan unaprjeđenja zaštite od požara za područje Grada Pula-Pola,
* donijeti i razmotriti Izvješće o stanju zaštite od požara Grada Pula-Pola i stanju provedbe Godišnjeg provedbenog plana unapređenja zaštite od požara Grada Pula-Pola po njegovom donošenju,
* usklađivati Plan zaštite od požara i tehnoloških eksplozija najmanje jednom godišnje s novonastalim uvjetima,
* poticati provođenje različitih oblika osposobljavanja, vježbi i natjecanja profesionalnih vatrogasaca,
* održavati protupožarne vježbe,
* kontinuirano osvještavati i educirati građane o mogućnosti izbijanja požara na otvorenim prostorima, naročito u periodu povećanog rizika od nastanka požara, te poljoprivrednike u svezi spaljivanja biljnog otpada.

**Dobrovoljno vatrogasno društvo Pula (DVD Pula)**

Dobrovoljno vatrogasno društvo Pula dobrovoljna je, stručna i humanitarna udruga dobrovoljnih vatrogasaca od interesa za sustav civilne zaštite u djelatnosti zaštite od požara, a članovi društva su fizičke i pravne osobe koje rade na unapređenju vatrogastva i zaštite od požara.

DVD Pula organizirano je i osposobljeno za obavljanje vatrogasne djelatnosti u provedbi preventivnih mjera zaštite od požara i eksplozija, gašenje požara i spašavanju ljudi i imovine ugroženih požarom i eksplozijom, pružanje tehničke pomoći u nezgodama i opasnim situacijama (ispumpavanja vode poplavljenih objekata, piljenja i micanja s prometnica u nevremenu srušenih stabala) te obavljanje vatrogasno-preventivnih osiguranja svih manifestacija i zbivanja u gradu Pula- Pola, kao i drugih poslova u ekološkim i inim nesrećama.

U razdoblju za koje se donose ove Smjernice potrebno je provesti sljedeće mjere i aktivnosti:

* donijeti Plan motrenja, ophodnje, dojave i dežurstva za svaku godinu u razdoblju za koje se donose ove Smjernice,
* poticati provođenje različitih oblika osposobljavanja, vježbi i natjecanja dobrovoljnih vatrogasaca,
* poticati rad sa vatrogasnom mladeži kao mogućim budućim vatrogascima,
* kontinuirano osvještavati i educirati građane o mogućnosti izbijanja požara na otvorenim prostorima, naročito u periodu povećanog rizika od nastanka požara, te poljoprivrednike u svezi spaljivanja biljnog otpada.

**VI**

**GRADSKO DRUŠTVO CRVENOG KRIŽA PULA**

Gradsko Društvo Crvenog križa Pula je neprofitna udruga koja u svome radu ostvaruje humanitarne ciljeve i zadaće na području zaštite i unapređenja zdravlja, socijalne skrbi, zdravstvenog i humanitarnog odgoja.

U sklopu svog djelovanja Gradsko Društvo Crvenog križa Pula traži, prima i raspoređuje humanitarnu pomoć na području Grada Pula-Pola, obučava i oprema ekipe za izvršavanje zadaća u slučaju velikih prirodnih, ekoloških i drugih nesreća s posljedicama masovnih stradanja i epidemija.

Posebne obveze izvršava u situacijama oružanih sukoba, velikih prirodnih, ekoloških, tehnoloških i drugih nesreća i epidemija, te su kao takvo temeljna operativna snaga sustava civilne zaštite.

U razdoblju za koje se donose ove Smjernice potrebno je provesti sljedeće mjere i aktivnosti:

* nastaviti pripremati i uvježbavati procedure za djelovanje u katastrofama,
* procjenjivati i koordinirati aktivnosti u katastrofama u svom djelokrugu rada, te organizirati pružanje prve pomoći, podizanje naselja, organizaciju smještaja, psihološku pomoć i podršku,
* nastaviti educirati i osposobljavati članove interventnih timova za djelovanje u katastrofama, te nastaviti educirati građanstvo u području pružanja prve pomoći.

**VII**

**HRVATSKA GORSKA SLUŽBA SPAŠAVANJA (HGSS) – STANICA ISTRA**

Hrvatska gorska služba spašavanja – stanica Istra je neprofitna pravna osoba koja organizira, unapređuje i obavlja djelatnosti spašavanja i zaštite ljudskih života u planinama, na svim drugim nepristupačnim područjima kao i svim izvanrednim okolnostima i kao takva je temeljna operativna snaga sustava civilne zaštite.

U razdoblju za koje se donose ove Smjernice potrebno je provesti sljedeće mjere i aktivnosti:

* nastaviti pripremati i uvježbavati procedure za djelovanje u velikim nesrećama i katastrofama,
* procjenjivati i koordinirati aktivnosti u velikim nesrećama i katastrofama u svom djelokrugu rada,
* nastaviti educirati i osposobljavati svoje članove,
* nastaviti educirati građanstvo iz svog djelokruga rada.

**VIII**

**UDRUGE**

Udruge koje nemaju javne ovlasti, a od interesa su za sustav civilne zaštite (npr. kinološke djelatnosti, podvodne djelatnosti, radio komunikacijske, zrakoplovne i druge tehničke djelatnosti), pričuvni su dio operativnih snaga sustava civilne zaštite koji je osposobljen za provođenje pojedinih mjera i aktivnosti sustava civilne zaštite.

Svojim sposobnostima nadopunjuju sposobnosti temeljnih operativnih snaga, te se uključuju u provođenje mjera i aktivnosti sustava civilne zaštite.

U razdoblju za koje se donose ove Smjernice potrebno je provesti sljedeće mjere i aktivnosti:

* razmotriti i odrediti udruge, koje djeluju na području grada Pula-Pola, a od interesa su za sustav civilne zaštite Grada Pula-Pola,
* međusobno regulirati odnose sporazumima između Grada Pula-Pola i udruga određenih od interesa za sustav civilne zaštite Grada Pula-Pola, kojima se utvrđuju zadaće udruga u sustavu civilne zaštite, uvjeti pod kojim se udruge uključuju u aktivnosti sustava civilne zaštite, te financijska sredstva (donacije) namijenjena jačanju sposobnosti udruga za provođenje mjera i aktivnosti u sustavu civilne zaštite,
* poticati daljnji razvoj udruga koje bi mogle biti od interesa za sustav civilne zaštite.

**IX**

**POSTROJBE CIVILNE ZAŠTITE GRADA PULA-POLA**

Postrojba civilne zaštite je posebni formacijski sustav za izvršavanje obimnijih i složenijih zadaća u civilnoj zaštiti stanovništva i materijalnih dobara od elementarnih nepogoda, nesreća, katastrofa i ratnih djelovanja, koja se upotrebljava kada redovne snage, koje se u okviru svoje djelatnosti bave civilnom zaštitom, ne mogu udovoljiti novonastaloj situaciji.

Za sudjelovanje u mjerama i aktivnostima u sustavu civilne zaštite, mogu se osnovati sljedeće postrojbe civilne zadaće:

* postrojbe civilne zaštite opće namjene najniže razine spremnosti namijenjene obavljanju jednostavnih zadaća u velikim nesrećama na području njihove nadležnosti,
* specijalističke postrojbe civilne zaštite za obavljanje specifičnih zadaća po svakoj pojedinoj mjeri civilne zaštite.

Grad Pula-Pola trenutno ima ustrojene postrojbe civilne zaštite opće namjene i specijalističke postrojbe civilne zaštite.

U razdoblju za koje se donose ove Smjernice potrebno je provesti sljedeće mjere i aktivnosti:

* preustrojiti postrojbe civilne zaštite na način da se specijalističke postrojbe rasforme, te da se pripadnici specijalističke postrojbe preustroje u postrojbu civilne zaštite opće namjene,
* ažurirati stanje postojeće opreme postrojbi civilne zaštite i donijeti plan nabave opreme za postrojbu civilne zaštite opće namjene,
* opremiti postrojbu civilne zaštite opće namjene potrebnom opremom,
* osposobiti i kontinuirano osposobljavati pripadnike postrojbe civilne zaštite opće namjene,
* organizirati i održavati vježbe civilne zaštite u čijem će izvođenju sudjelovati i pripadnici postrojbe civilne zaštite opće namjene.

**X**

**POVJERENICI CIVILNE ZAŠTITE GRADA PULA-POLA**

Povjerenika civilne zaštite i njegovog zamjenika imenuje Gradonačelnik Grada Pula-Pola za pojedinačnu stambenu građevinu, više stambenih građevina, ulice i dijelove ulica, mjesne odbore i manja naselja.

Povjerenik civilne zaštite i njegov zamjenik:

* sudjeluju u pripremanju građana za osobnu i uzajamnu zaštitu, te usklađuju provođenje mjera osobne i uzajamne zaštite,
* daju obavijesti građanima o pravodobnom poduzimanju mjera civilne zaštite, te javne mobilizacije radi sudjelovanja u sustavu civilne zaštite,
* sudjeluju u organiziranju i provođenju evakuacije, sklanjanja, zbrinjavanja i drugih mjera civilne zaštite,
* organiziraju zaštitu i spašavanje pripadnika ranjivih skupina,
* provjeravaju postavljanje obavijesti o znakovima za uzbunjivanje u stambenim zgradama na području svoje nadležnosti i o propustima obavješćuju nadležno tijelo.

Grad Pula-Pola donio je Rješenje o imenovanju povjerenika civilne zaštite Grada Pula-Pola i njihovih zamjenika, te su povjerenicima i zamjenicima imenovani članovi mjesnih odbora na području Grada Pula-Pola.

U razdoblju za koje se donose ove Smjernice potrebno je provesti sljedeće mjere i aktivnosti:

* voditi ažuriranu evidenciju povjerenika i zamjenika povjerenika civilne zaštite,
* donijeti plan nabave opreme za povjerenike civilne zaštite i njihove zamjenike ,
* opremiti povjerenike civilne zaštite i njihove zamjenike sa potrebnom opremom,
* osposobiti i kontinuirano osposobljavati povjerenike civilne zaštite i njihove zamjenike,
* organizirati i održavati vježbe civilne zaštite u čijem će izvođenju sudjelovati i povjerenici civilne zaštite i njihovi zamjenici.

**XI**

**PRAVNE OSOBE U SUSTAVU CIVILNE ZAŠTITE GRADA PULA-POLA**

Osim osoba koje se civilnom zaštitom bave kao redovnom djelatnošću, postoje i pravne osobe koje u sklopu svoje redovne djelatnosti mogu sudjelovati u sustavu civilne zaštite Grada Pula-Pola.

Oni su nositelji posebnih zadaća i predstavljaju okosnicu sustava civilne zaštite Grada Pula-Pola. Odlukom Gradonačelnika Grada Pula-Pola određene su pravne osobe od interesa za sustav civilne zaštite na području Grada Pula-Pola i kao takve imaju obvezu uključivanja u sustav civilne zaštite. Pravne osobe on interesa za sustav civilne zaštite na području Grada Pula-Pola trenutno su:

* Herculanea d.o.o.
* Pragrande d.o.o.
* Vodovod Pula d.o.o.
* Pula Parking d.o.o.
* Plinara d.o.o.
* Pulapromet d.o.o.
* Veterinarksa stanica Pula
* Skladište građevinskog materijala „Frane“ d.o.o.
* Skladište građevinskog materijala Munidakomerc d.o.o.
* Cesta d.o.o.
* Kaznionica Valtura

U razdoblju za koje se donose ove Smjernice potrebno je provesti sljedeće mjere i aktivnosti:

* donijeti novu Odluku o određivanju pravnih osoba od interesa za sustav civilne zaštite na području Grada Pula-Pola,
* urediti međusobne odnose i obveze između Grada Pula-Pola i pravnih osoba od interesa za sustav civilne zaštite, u kojem se naročito definiraju potrebni ljudski resursi, materijalna sredstva, strojevi i oprema, vrijeme i način njihovog aktiviranja i angažiranja u provedbi zadaća civilne zaštite kao i način podmiranja stvarno nastalih troškova djelovanja u sustavu civilne zaštite,
* pratiti i nadzirati postupke operativnih planova pravnih osoba od interesa za sustav civilne zaštite, te poticati njihovu izradu i ažuriranje,
* poticati nabavku i održavanje komunikacijskih sredstava pravnih osoba od interesa za sustav civilne zaštite (radio stanice, satelitski telefon itd.).

**XII**

**GRAĐANI U SUSTAVU CIVILNE ZAŠTITE**

Svaki građanin dužan je brinuti se za svoju osobnu sigurnost i zaštitu te provoditi mjere osobne i uzajamne zaštite i sudjelovati u aktivnostima sustava civilne zaštite.

Pod mjerama osobne i uzajamne zaštite podrazumijevaju se samopomoć i prva pomoć, premještanje osoba, zbrinjavanje djece, bolesnih i nemoćnih osoba i pripradnika drugih ranjivih skupina, kao i druge mjere civilne zaštite koje ne trpe odgodu, a koje se provode po nalogu nadležnog stožera civilne zaštite i povjerenika civilne zaštite, uključujući i prisilnu evakuaciju kao preventivnu mjeru koja se poduzima radi umanjivanja mogućih posljedica velike nesreće i katastrofe.

U razdoblju za koje se donose ove Smjernice potrebno je provesti sljedeće mjere i aktivnosti:

* otvoriti na web stranici Grada Pula-Pola poseban dio za sustav civilne zaštite grada koji će sadržavati ažurirane informacije o sustavu civilne zaštite, korisnih za informiranje građana o načinu ponašanja u kriznim situacijama, kao i sve ostale informacije koje će doprinijeti osjećaju sigurnosti građana u funkcioniranje cjelokupnog sustava civilne zaštite,
* informirati građane, školsku populaciju i mladež kroz školske ustanove, rad mjesnih odbora, te javnih tribina o prijetnjama, mogućim posljedicama neželjenog događaja, te načinu samozaštite ugroženog stanovništva,
* upoznati stanovništvo s mogućim posljedicama velikih nesreća i načinom provedbe samozaštite i organizirane zaštite,
* provoditi informiranja građana putem sredstava javnog informiranja,
* prema postojećem kalendaru obilježavati sve datume od značaja za civilnu zaštitu.

**XIII**

**PROVOĐENJE POJEDINIH MJERA CIVILNE ZAŠTITE**

**Provođenje preventivnih mjera**

Provođenje preventivnih mjera sustava civilne zaštite podrazumijeva koncept i namjeru potpunog izbjegavanja potencijalnih negativnih utjecaja akcijom koja se unaprijed poduzima, a provode ih sudionici i operativne snage sustava civilne zaštite i građani u okviru redovne djelatnosti radi smanjenja rizika, prijetnji i opasnosti za život i zdravlje građana, materijalnih dobara i okoliša od svih vrsta prirodnih i tehničko-tehnoloških velikih nesreća i katastrofa.

U razdoblju za koje se donose ove Smjernice potrebno je provesti sljedeće mjere i aktivnosti:

* utvrditi prioritetne preventivne mjere za smanjivanje prijetnji, sukladno matrici rizika koja je sastavni dio Procjene rizika od velikih nesreća za Grad Pula-Pola, čiji je rizik od nastanka označen kao „visok rizik“ odnosno čija je vjerojatnost nastanka definirana kao „iznimno velika“,
* provoditi preventivne mjere, sukladno Procjeni rizika od velikih nesreća za Grad Pula-Pola i matrici rizika, te utvrditi dinamiku njihovog provođenja radi smanjivanja ranjivosti Grada Pula-Pola kao društvene zajednice,
* provesti analizu usklađenosti Plana djelovanja civilne zaštite Grada Pula-Pola sa zahtjevima sadržanim u Procjeni rizika od velikih nesreća za Grad Pula-Pola, u svrhu dobivanja informacije da li je omogućeno organizirano i plansko reagiranje u slučaju velike nesreće ili katastrofe,
* izraditi evidenciju raspoloživosti tehničkim i ljudskim resursima te sposobnostima svih sudionika sustava civilne zaštite u Gradu Pula-Pola.

**Sklanjanje stanovništva**

Sklanjanje stanovništva je hitna mjera civilne zaštite koja se provodi kod nastanka katastrofe ili velike nesreće a vrši se u slučajevima ugroza od tehničko-tehnoloških nesreća u stacioniranim objektima i prometu, ratnih opasnosti i terorizma, prirodnih nepogoda, te nuklearne i radiološke nesreće.

Grad Pula-Pola upravlja sa skloništima osnovne i dopunske zaštite te sa skloništem pojačane zaštite. Skloništa su obnavljana, tehnički i vizualno pregledavana, te je određeni broj skloništa dan na korištenje udrugama i pravnim osobama. Na taj način je prostor oplemenjen i spreman da se u kratkom vremenu može koristiti za potrebe sklanjanja stanovništa u slučaju potrebe za istim.

U razdoblju za koje se donose ove Smjernice potrebno je provesti sljedeće mjere i aktivnosti:

* nastaviti s obnovom skloništa i opremanje istih s potrebnom opremom i uređajima,
* nastaviti s redovitim tehničkim i vizualnim pregledima,
* odrediti i imenovati voditelje skloništa, te ih upoznati s načinom funkcioniranja skloništa, opreme i postupkom sklanjanja stanovništva,
* nastaviti s praksom davanja skloništa na korištenje udrugama i pravnim osobama, kako bi stanje skloništa bilo ažurirano i spremno za uporabu u slučaju potrebe.

**Evakuacija stanovništva**

Evakuacija stanovništva vrši se u slučajevima potresa, tehničko-tehnoloških nesreća, ratnih opasnosti i terorističkih prijetnji, te prirodnih nepogoda. Cilj i zadaća evakuacije je prije svega organizirano i planski napustiti ugroženo područje, te što prije doći do mjesta prikupljanja, a potom zadani pravcima stići do područja privremenog zbrinjavanja.

U razdoblju za koje se donose ove Smjernice potrebno je provesti sljedeće mjere i aktivnosti:

* prema potrebi revidirati kapacitete i standardne operativne postupke i načine provedbe evakuacije na području Grada Pula-Pola,
* informirati građane o evakuacijskim procedurama kroz razne edukacije, putem sredstva javnog informiranja, na web stranici Grada Pula-Pola i kroz rad mjesnih odbora.

**Krizno komuniciranje**

Krizno komuniciranje u slučaju velike nesreće podrazumijeva ukupno komuniciranje s javnošću u slučaju velike nesreće ili katastrofe.

Kako ne bi bilo netočnih ili nepravovremenih informacija prema stanovništvu na području Grada Pula-Pola, komuniciranje i informiranje javnosti mora biti proces pravovremenog, istinitog i kontinuiranog prijema i odašiljanja informacija, naloga, naputaka, odluka, rješenja i sl.

Grada Pula-Pola dužan je osigurati informiranost o stanju sustava za uzbunjivanje, čije je upravljanje i održavanje u nadležnosti Centra 112.

U razdoblju za koje se donose ove Smjernice potrebno je provesti sljedeće mjere i aktivnosti:

* donijeti i ažurirati Plan kriznog komuniciranja (tijela i odgovorne osobe koje će ga provoditi, oblik provođenja, način komuniciranja, mjesto, vrijeme, sredstva i oprema),
* osigurati informiranost o stanju sustava za uzbunjivanje na području Grada Pula-Pola (stupanj tehničke opremljenosti, kritična mjesta gdje sustav nije u funkciji ili je u stanju koji ne omogućava pravovremeno upozoravanje stanovništva),
* kontuirano pratiti stanje sustava za uzbunjivanje te pravovremeno poduzeti mjere uklanjanja pronađenih nedostataka u postojećem sustavu,
* predlagati mjesta za postavljanje sirena na području Grada Pula-Pola,
* izraditi jedinstveni Adresar sa kontaktima svih sudionika sustava civilne zaštite Grada Pula-Pola, radi što bolje koordinacije u slučaju potrebe.

**Financiranje sustava civilne zaštite Grada Pula**

Kroz financiranje sustava civilne zaštite potrebno je postići racionalno, funkcionalno i učinkovito djelovanje sustava civilne zaštite.

Sukladno propisima potrebno je utvrditi izvore i način financiranja sustava civilne zaštite, a u proračunu Grada Pula-Pola potrebno je osigurati sredstva za financiranje sustava civilne Grada Pula-Pola.

U razdoblju za koje se donose ove Smjernice potrebno je provesti sljedeće mjere i aktivnosti:

* osigurati financijska sredstva u proračunu Grada Pula-Pola, sukladno Godišnjem planu razvoja sustava civilne zaštite Grada Pula-Pola s projekcijom financijskih učinaka, za rad i razvoj sustava civilne zaštite Grada Pula-Pola.

**XIV**

**ZAKLJUČAK**

Jedino razvijen i usklađen sustav civilne zaštite u mogućnosti je odgovoriti na raznolike prijetnje i ugroze koje se mogu javiti i ugroziti živote građana i uništiti stečena materijalna dobra, te prekinuti funkcioniranje društvene zajednice na određeno vrijeme.

Dobra povezanost svih subjekata civilne zaštite doprinosi njegovoj učinkovitosti na otklanjanju posljedica i ranjavanja od ugroza, nesreća ili katastrofa, ali i doprinosi racionalnom trošenju financijskih sredstava iz proračuna.

Postavljeni ciljevi iz ovih Smjernica dobra su podloga da se kroz Godišnje planove razvoja sustava civilne zaštite točno definiraju konkretne mjere i aktivnosti, rokovi njihova donošenja, nositelji izvršenja i potrebna suradnja između sudionika sustava civilne zaštite.

**XV**

**ZAVRŠNE ODREDBE**

Ove Smjernice za organizaciju i razvoj sustava civilne zaštite Grada Pula-Pola za period od 01.01.2022. – 31.12.2025. stupaju na snagu osmog dana od dana objave u „Službenim novinama“ Grada Pule.

KLASA:

URBROJ:

Pula,

**GRADSKO VIJEĆE GRADA PULE**

**PREDSJEDNICA**

**Dušica Radojčić**